**Подршка оперативној структури за спровођење ИПАРД-а**

**Трајање пројекта:** отпочео 22. августа 2017. године и трајаће наредне две године

**Вредност пројекта:** буџет за овај пројекат обезбеђен је из недодељених ИПА фондова и износи око 1.300.000 евра

**Корисници**: Управљачко тело, Управа за аграрна плаћања - ИПАРД агенција и Пољопривредне и саветодавне стручне службе Министарства пољопривреде, шумарства и водопривреде

Пројекат из Техничке помоћи „Подршка оперативној структури за спровођење ИПАРД-а“ (Support to IPARD Operating Structure) има за циљ јачање капацитета Министарства пољопривреде, шумарства и водопривреде у погледу претприступне помоћи ИПАРД II у Републици Србији. Пројекат се фокусира на пружање помоћи надлежним органима и другим заинтересованим странама, који су директно укључени у процес, када је у питању спровођење ИПАРД II програма у наредном периоду.

Kада је у питању Управа за аграрна плаћања - ИПАРД агенција, експерти ће изводити обуке на радном месту запослених у оквиру релевантних организационих јединица које се баве реализацијом активности и задацима везаним за Меру 1- Инвестиције у физичку имовину пољопривредних газдинстава и Меру 3 - Инвестиције у физичку имовину које се тичу прераде и маркетинга пољопривредних производа и производа рибарства. Посебан акценат биће на подршци даљем раду Управе за аграрна плаћања за припрему процедуралног оквира за акредитацију нових мера: Мера 7 - Диверсификација пољопривредних газдинстава и развој пословања и Мера 9 - Техничка помоћ, Мера 4 - Мере у области пољопривреде, заштите животне средине, климе и органске производње и Мера 5 - Припрема и имплементација Локалних развојних стратегија (ЛИДЕР приступ).

Један од очекиваних резултата овог пројекта је и припрема ИТ решења за обраду мера руралног развоја, укључујући развој техничке спецификације и софтвера за пријем, обраду и извршење плаћања у вези са пријавама које су поднете за одговарајуће мере ИПАРД II програма и одговарајуће пратеће системе пословања, извештавања и управљања документима.

У циљу јачања капацитета, у процес обуке биће укључена и „техничка тела“ која врше контролу националних минималних услова и стандарда ЕУ у процесу спровођења мера ИПАРД II програма - Одељење за пољопривредну инспекцију, Управа за заштиту биља, Управа за ветерину, Министарство за заштиту животне средине и Инспекторат рада, која су део различитих владиних институција.